Marron Curtis Fort

Marron Curtis Fort (* 24. oktobra 1938 w Bostonje; † 18. decembra 2019 w Leeru) bě amerisko-němski germanist a specialist za saterfrizišćinu a delnjoněmčinu. Fort měješe němske staćanstwo a bě přez spožčenje indigenata wuchodofriziskeje krajiny „zadomjeny wuchodofriz“. Bydleše naposledk we wuchodofriziskim Leeru.

 Akademiske wuwiće 
Po internatnym wopyće w New Hampshire (USA) je Marron C. Fort wot 1957 na Princeton University předmjety germanistika, anglistika, nederlandistika, skandinawistika a matematika studował. W lěće 1961 je k uniwersiće Pennsylvaniskeje (Philadelphia) přešoł. Za čas uniwersitneho wuměnoweho programa je w lěće 1963 k Alberta Ludwigowej Uniwersiće Freiburg im Breisgau přišoł. 1965 je Fort při prof. Alfred Senn na University of Pennsylvania k doktorej filozofije promowował, a to z disertaciju wo delnjoněmčinje města Vechty ("Beschreibung der Vechtaer Mundart", faksimile eksistuje w UB Vechta).

Wot lěta 1969 hač do lěta 1985 je Marron C. Fort profesuru za germanistiku na uniwersiće wot New Hampshire zastawał. W tutym času, mjenujcy 1976/77 a 1982/83, je hóstne profesury na uniwersiće Oldenburg přewzał. W tutym času je swoje studije wo saterfrizišćinje a wuchodofriziskej delnjoněmčinje započał. Na uniwersiće Oldenburg bě Fort wot 1983 akademiski wyši rada a je hač do swojeho pensionowanja w lěće 2003 dźěłowe městno za delnjoněmčinu a saterfrizišćinu na uniwersiće Oldenburg nawjedował. Wot lěta 1982 bě w Němskej žiwy.

Prof. Dr. Marron C. Fort bě wudawaćel słownika za saterfrizišćinu.

 Twórby 
 Saterfriesisches Wörterbuch. Helmut Buske Verlag, Hamburg 1980. ISBN 3-87118-401-2
 Saterfriesisches Volksleben. Ostendorp, Rhauderfehn 1985. ISBN 3-921516-42-0
 Saterfriesische Stimmen. Ostendorp, Rhauderfehn 1990. ISBN 3-921516-48-X
 Dät Näie Tästamänt un do Psoolme in ju aasterlauwersfräiske Uurtoal fon dät Seelterlound, Fräislound, Butjoarlound, Aastfräislound un do Groninger Umelounde. Oldenburg 2003. ISBN 3-8142-0692-4

 Wotkazaj 
 Foto: Marron C. Fort
 "Deutsche Welle" wo Marron C. Fort 

Kategorija:Germanist
Kategorija:US-Američan
Kategorija:Němc
Kategorija:Rodź. 1938
Kategorija:Zemr. 2019
Kategorija:Muž